264 Ordo

Sicut est ordo in rebus quod leue est sursum et graue deorsum, sic est ordo in gradibus statuum et in moribus. Ideo dixit Apostolus, 1 Cor. 14[:40]: *Omnia honeste, et secundum ordinem fiant* in vobis.

¶ Debent ergo superiores in ecclesia quatuor habere. Primo ostensione boni exempli, sicut aquila volitat super pullos ad prouocandum eos et in gruibus pocior procedit, Ysai. 54[:11]: Eternam *per ordinem lapides tuos*, ut scilicet, patres procedant exemplando, *et fundabo te in* sulphiris *saphiris.* Est celestis coloris graciam hominis ad hominem custodit et audaciam reddit. Sic prelatus debet esse celestis conuersacionis quo ad Deum, gloriosus quo ad subditum, audax quo ad ecclesie aduersarium, et iam possit dicere cum Gedeone, Judic. 7[:17]: *Quod me videritis facere, hoc facite*.

¶ Est enim prelatus sicut sol qui si conuertantur in tenebras, culpe deformantis luna, id est, conuersacio subditorum conuertetur in sanguine vilificacionis, et stelle et subditi cadent de celo et statu perfectionis.

Secundo, debet semper habere correctionem peccati, sicut medicus curat morbum, pastor exclamat contra lupum, Judicis /f. 82va/ 5[:20]: *Stellæ manentes in cursu et ordine suo, pugnaverunt* contra *Sisaram*. Qui interpretur exclusio gaudii et signat malum subditum, qui se excludit a gaudio gracie et glorie contra quem debet pugnare ut ipsum corrigant. Quia sicut dicit Augustinus in *Epistula ad Ipomensem*, citram sicut non inueni meliores quam qui in monasteriis profecerunt, sic non inueni deteriores quam qui in monasteriis defecerunt. Tales debent corrigi sed a stellis qui lucem per lumen gracie manent, per virtutem constancie in cursu humilis obediencie et ordinem regularis iustitie. Qui enim non tenet ordinem cum aliis nescit alios ordinate corrigere, sicut qui non gustat de vino nescit cum aqua illud temporare, 2 Paral. 9[:8]: *Sit Dominus Deus tuus benedictus, qui voluit te ordinare super thronum suum, regem*.

¶ Tercio, debet habere moderacionem precepti. Nam grauitas ponderis facit asinum tadere. Ideo optima moderatrix preceptorum est caritas, Can. 2[:4]: Non *ordinavit in me caritatem*. Ut scilicet non sum austerus in precipiendo nec remissus in negligendo. Ideo prelatus comparatur cornu quod est durius carne et mollius osse, sic secundum iustitiam imperat et secundum misericordiam molliat, Job 38[:33]: *Numquid nosti ordinem cæli, et pones rationem ejus in terra*?

¶ Quarto, debet habere visitacionem infirmi, sicut oculus videt et dirigit cetera membra sicut illud, Ysai. 5[:17]: *Pascentur juxta ordinem suum*. Et 1 Reg. 17[:18]: *Fratres tuos visitabis, si recte agant: et cum quibus ordinati sunt, disce*. Sed ordo peruertitur in subditis si caro ancilla dominetur, et domina ratio ancilletur contra ordinem castitatis, Num. 10[:18]: *Profectique sunt et filii Ruben*, id est, visionis, *per turmas et ordinem suum*, de castris que dicuntur a castrando qui in castris Domini debent esse milites castrati, id est, casti et hii sunt filii Ruben, id est, visionis[[1]](#endnote-1) aqua retrahit caro delicate nutrita. Nam oues dicuntur saniores quando sictis, pascius aluntur, Prou. 17[:1]: *Melior est buccella sicca cum gaudio*, scilicet, consciencie*, quam domus plena victimis cum jurgio*. Sed heu quia multi appetunt salmonem quam Salonem, allia quam alliam piscem assum, quam Christum passum, agnum lixum quam crucifixum.

¶ Exemplum de duabus sororibus: vna prudente et alia fatua.

Secundo, peruertitur ordo caritatis per auariciam quando propria communibus, quando temporalia spiritualibus proponuntur, 1 Cor. 9[:14]: *Dominus ordinavit iis qui Evangelium annuntiant, de Evangelio vivere*.

¶ Caueant ergo ab anathemate Jerico qui male retinent, Deut. 7[:26]. Sed pocius relinquant pallium cum Joseph in manu Egipcie, Gen. 39[:12]. Et sindonem Iehenne, Marc. 14[:51]. Ne forte talis resurgat in ordine proprietariorum qui vnusquisque in ordine suo resurget, 1 Cor. 15[:23].

¶ Tercio, peruertitur ordo nature per inobedienciam quando, scilicet, infernis eleuantur et superius deprimitur, Rom. 13[:2]: Dicitur qui *resistit potestati, Dei ordinationi resistit*.

¶ Quarto, ordo veritatis peruertitur per carnalem affectionem quando vanum preponitur vero, contingens necessario, caro Deo, Psal. [49:5]: *Congregate illi sanctos ejus qui ordinant testamentum ejus super sacrificia*. Ordinant quippe testamentum Dei qui implent quod dicitur Deut. 33[:9]: *Qui* dixerunt *patri et matri et fratribus ignoro vos.* Et illud Matt. 10[:35]: *Veni separare hominem adversus patrem,* etc. Et bene dicitur super sacrificia quia hii tales non solum carnales affectus abiecerunt, sed etiam se ipsos in sacrificium Deo optulerunt. Nam claustrales sunt sicut vatte mugientes post vitulos archam Deum portantes, sed colla non reflectebant declinantes ad dextram uel ad sinistram donec Bethsames venirent [1 Reg. 6:12]. Quia religiosi orant pro consanguineis, nec propter hos nimis flectent affectum a contemplacione donec veniant Bethsames, id est, ad domum solis. Ester vltimo ingressa est. Ester per ordinem intrans ciuitatem ostia stetit coram rege. Ester interpretur abscondita signat animam religiosam quam abscondit Deus in abscondito faciei sue a contrabonne hominum que ingreditur per primum ostium quod est sensu exterioris, et per secundum quod est ymaginatio, et per tercium quod est donec assistat coram rege et item adimplebitur illud, 3 Reg. 10[:5], quod admirata est regina Saba de ordinibus administrancium coram rege Salomone.

1. visionis ] *add*. ~~per turmas et ordinem~~ F.128. [↑](#endnote-ref-1)